**TÁJÉKOZTATÓ**

**A bv. szerv területére belépő személyek részére a látogatás általános szabályairól**

**a./ Alapvető szabályok:**

Intézetünkben a fogvatartottak differenciált büntetés-végrehajtási szabályoknak megfelelően, fogadhatnak látogatót 75 vagy 90 perc időtartamban.

Egy időben 4 személy fő látogatót fogadhat, közülük legalább1 fő minimum a 18. életévét betöltött személy kell, legyen.

Az előzetesen letartóztatott havonta 2 alkalommal, 1-1 óra időtartamban fogadhat látogatót, mely a rendelkezési jogkör gyakorlójának döntése alapján korlátozható.

A differenciált bv szabályok szerinti látogatási időtartamban fogadhatják az engedélyezett kapcsolattartóikat látogatás céljából.

A látogatási engedélyt előzetesen a fogvatartottnak kell kérni a nevelőnél. Az erre a célra rendszeresített nyomtatványon a fogvatartott nyilatkozik, hogy mely személyek látogatását kívánja engedélyeztetni.

A látogatásról szóló értesítésen rögzíti:

* a látogatásra jelölt nagykorú személyek nevét, címét és rokoni fokát (kapcsolattartási indokát),
* a 18 éven aluli személyek nevét, életkorát, címét, rokoni fokát,
* a látogatás időpontjának és helyének megjelölését,-

**A látogatásra szóló értesítést** a reintegrációs tisztnek kell leadni a tervezett látogatás előtt minimum 15 nappal. A reintegrációs tiszt az általa ellenőrzött és engedélyezett **gépi látogatási értesítőt** a fogva tartottnak a látogatás esedékessége előtt 10 nappal átadja, aki azt a címzettnek kiküldi.

A látogatások időpontját - a fogvatartotti csoportokra beosztva - a hirdetőtáblákon elhelyezett tájékoztatókban szabályozzuk.

**b./** **Látogatási előírások:**

**A látogatás időpontja** mindhárom fogvatartotti alegységben szombati napokon van, alegységenként meghatározott időpontban.

**A látogatók beléptetése** (igazoltatása és ellenőrzése) a látogatás megkezdése előtt minimum 45 perccel előbb megkezdődik.

A látogatásra érkező személyeknek a beléptetésekor igazolniuk kell magukat. A kapcsolattartó személyazonosságának megállapítása a látogatási értesítő és a személyazonosságot igazoló érvényes okmány adatainak egyeztetésével történik.

**A látogatás megtagadható,** amennyiben nem igazolható a látogatásra érkező személy azonossága.

**A látogatás félbeszakítható,** ha a fogvatartott vagy a látogató a látogatás rendjét megsérti és azt figyelmeztetés ellenére sem hagyja abba. A látogatást meg kell szakítani, ha a fogvatartott vagy a látogató magatartása az intézet biztonságát közvetlenül sérti vagy veszélyezteti.

**Látogató bv. intézeten kívüli** eseti döntés alapján, a bv. intézet parancsnoka által meghatározott időtartamra engedélyezhető.

A látogató bv. intézeten kívüli fogadása a havi látogatás terhére biztosítható.

A látogató bv. intézeten kívüli fogadása esetén az elítélt csak azzal a kapcsolattartóval hagyhatja el a bv. intézetet, akinek a látogatási értesítést küldték.

A kapcsolattartás látogatás formájában történő elősegítése érdekében - méltányossági alapon - a fogvatartott kérelmére a két intézet parancsnokának együttes engedélyével a kapcsolattartó (látogató) lakóhelyéhez közelebbi bv. intézetbe is átszállítható a fogvatartott.

A látogatás az erre a célra kialakított helyiségben, asztal mellett ülve kerül lebonyolításra. A beszélgetés ellenőrizhető.

A látogatás előtt és után a résztvevőket személyi motozásnak vetjük alá, a hozzátartozók ruházatát technikai eszközökkel átvizsgáljuk.

Jelen szabályozás alapján a fogvatartott és a hozzá érkező látogatók között semmiféle fizikai kapcsolat nem létesíthető a látogatás ideje alatt. Ennek megszegése esetén a látogatás azonnali hatállyal megszakítható.